Folketing
2004-10-26

Nu skal jeg naturligvis ikke røbe noget fra de interne forhandlinger, men jeg kan sige, at det papir i min mappe har et flueben oppe i hjørnet, og det plejer sædvanligvis at betyde, at den sag er færdigforhandlet. Så det skal nok gå. Endelig har man nogle synspunkter på miljøområdet. Man er bekymret for, at når beslutningerne nu kommer tættere på borgerne, vil man nok ikke være så ansvarlig. Man har sådan en forestilling om en ansvarlighedspyramide i det politiske system. Øverst i pyramiden har man folketingsmedlemmerne. De er sådan særligt ansvarlige. Der er jo næsten ikke en selvdød krage, der falder ned på Jens Hansens pløjemark, uden at et rystet folketingsmedlem kræver ministeren i samråd: Hvorfor har ministeren ikke sørget for, at det ikke fandt sted? Her er man virkelig ansvarlig. Hvis man går nedad i pyramiden til det amtslige niveau, så er man tættere på borgerne, og så er man så lidt mindre ansvarlig.